S-261/2017

Mál þetta, sem dómtekið var fyrr í dag, er höfðað með ákæru héraðssaksóknara 19. júlí 2017 á hendur ákærða, J-x-x F-x-x R-x-x R-x-x B-x-x, spænskum ríkisborgara, fæddum [...];

„fyrir stórfellt fíkniefnalagabrot, með því að hafa fimmtudaginn 22. júní 2017, staðið að innflutningi á 2.513,44 g af kókaíni, sem hafði 80% styrkleika, ætluðu til söludreifingar hér á landi í ágóðaskyni. Fíkniefnin flutti ákærði til Íslands, sem farþegi með flugi WW-627 frá Barcelona á Spáni til Keflavíkurflugvallar og fundu tollverðir þau falin í botni ferðatösku ákærða við komu hans til Keflavíkurflugvallar.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærði verið dæmdur til refsingar og greiðslu alls sakarkostnaðar.

Þá er þess er krafist að framangreind fíkniefni, 2.513,44 g af kókaíni, og lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Kröfur ákærða í málinu eru þær að honum verði gerð sú vægasta refsing sem lög leyfa og að gæsluvarðhaldsvist sem hann hefur sætt frá 22. júní 2017 verði dregin frá þeirri refsingu sem ákveðin verði að fullri dagatölu. Þá krefst ákærði þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjanda.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess fyrr í dag án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Forsendur og niðurstaða:

Ákærði játaði brot sitt samkvæmt ákæru héraðssaksóknara við þingfestingu máls þessa fyrr í dag. Tók ákærði fram að hann hefði talið um 1 kg kókaíns vera í ferðatösku þeirri sem hann kom með til landsins 22. júní sl. en ákærði vefengdi allt að einu ekki að taskan hefði reynst innihalda það magn sem í ákæru greinir. Játning ákærða samrýmist gögnum málsins. Brot hans telst því sannað og er það réttilega heimfært til refsiákvæða í ákæru.

Við ákvörðun refsingar er til þess að líta að ákærði er í málinu sakfelldur fyrir að hafa flutt hingað til lands mikið magn af sterku kókaíni, ætluðu til söludreifingar í ágóðaskyni. Ákærða til málsbóta horfir játning hans. Jafnframt þykir verða að leggja til grundvallar að ákærði hafi einungis komið að flutningi efnanna hingað til lands, hann hafi hvorki komið að skipulagningu né fjármögnun innflutningsins. Samkvæmt því og öðru framangreindu, og að gættum styrkleika þeirra efna sem hér um ræðir, þykir refsing ákærða, í ljósi dómaframkvæmdar, réttilega ákveðin þriggja ára fangelsi. Til frádráttar refsingunni kemur gæsluvarðhald sem ákærði hefur sætt frá fimmtudeginum 22. júní 2017 að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 2.513,44 grömm af kókaíni sem ákærði var með í vörslum sínum við komuna til landsins 22. júní sl.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður honum gert að greiða allan sakarkostnað málsins. Ákærði dæmist því til að greiða sakakostnað samkvæmt framlögðu sakarkostnaðaryfirliti, samtals 19.876 krónur. Ákærði greiði einnig þóknun skipaðs verjanda síns, H-kvk-ef A-kvk-ef hdl., sem eftir umfangi málsins þykir hæfilega ákveðin að virðisaukaskatti meðtöldum, vegna vinnu verjanda á rannsóknarstigi og eftir höfðun málsins hér fyrir dómi, svo sem í dómsorði greinir. Ákærði greiði enn fremur útlagðan ferðakostnað verjanda, 64.680 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, J-x-x F-x-x R-x-x R-x-x B-x-x, fæddur [...], sæti fangelsi í þrjú ár. Til frádráttar refsingunni kemur gæsluvarðhald sem ákærði hefur sætt frá 22. júní 2017 að fullri dagatölu.

Ákærði sæti upptöku á 2.513,44 grömmum af kókaíni.

Ákærði greiði 927.756 krónur í sakarkostnað, þ.m.t. þóknun skipaðs verjanda síns, H-kvk-ef A-kvk-ef hdl., 843.200 krónur að virðisaukaskatti meðtöldum, og útlagðan ferðakostnað verjanda, 64.680 krónur.

K-kk-nf H-kk-nf